Marlene Harpsøe (DF), 2008-05-29:
Først en tak til de partier, som bakker op om dele af vores forslag og dets intentioner.
Der har været nogle forskellige udmeldinger med hensyn til Dansk Folkepartis forslag.
Den sidste var jo fra hr. Simon Emil Ammitzbøll, som hentydede til, at det er dokumenteret, at der er et minimalt omfang af de her piercinger, og jeg håber da også, at hr. Simon Emil Ammitzbøll hører godt efter, når jeg fortæller om min og Dansk Folkepartis bekymring på det her område, for det, vi hører, når vi taler med unge, er, at der er mange, der har oplevet f.eks. at blive ramt af betændelsestilstande eller andet efter en piercing, og det er ikke noget, som er blevet indberettet, og dermed er det heller ikke dokumenteret.
Det er bevis på, at det er et område, som ikke er kontrolleret, og derfor er der heller ikke nok dokumentation i dag for at sikre det.
I Dansk Folkeparti ønsker vi med det her beslutningsforslag at sikre ordentlige forhold på piercingområdet, hvor der sker kropslige indgreb, men hvor der på ingen måde er kontrol med området.
I vores forslag lægger vi op til, at der skal være en aldersgrænse for, hvornår man må få en piercing samt krav om uddannelse til piercerne og ordentlige hygiejniske forhold i piercingklinikkerne.
Man skal ikke kunne slå sig ned som piercer, medmindre man har en uddannelse, der sikrer kunderne en ordentlig og forsvarlig behandling.
I Danmark er Dansk Piercing Laug den eneste brancheforening, som stiller krav om hygiejne, uddannelse osv. for sine medlemmer.
Børnerådet og Det Etiske Råd kom i februar med en fælles udtalelse, hvori de opfordrede til, at der blev grebet ind på området for at sikre, at børn ikke risikerer overgreb på deres krop.
Børnerådet og Det Etiske Råd ønskede ud over fokus på myndighedskontrol også, at man overvejede en aldersgrænse for kunderne.
I dag er der ingen deciderede regler, der regulerer, hvem og hvad der må pierces.
Det ønsker vi ud fra det synspunkt, at unge kan have svært ved at overskue konsekvenserne af det pågældende piercingindgreb.
I dag er det udelukkende op til den enkelte piercers moral, hvem og hvad han vil pierce.
Og børn kan i sagens natur ikke overskue, om en piercing i længden er en god idé.
Vi foreslår derfor, at det ikke skal være muligt for personer under 15 år at blive piercet i kønsorganer, brystvorter, tunge m.v., det vil sige alle andre steder end ørerne.
Desuden kan en infektion i nogle af de nævnte områder, som i sagens natur er ret vigtige, være ganske fatale.
Ikke alle børn kan overskue, hvor farligt en tungeinfektion kan udvikle sig, og de har som regel heller ikke nok indsigt i hygiejne til at forebygge, at den opstår.
Desuden lægger vores forslag op til, at hvis man er fyldt 15 år, skal man indtil det fyldte 18. år have forældrenes tilladelse til at få en piercing.
Derfor mener vi, at der her bør være en voksens godkendelse indover.
I dag kræves der ingen uddannelse, ingen kursus eller lignende, for at blive piercer.
Enhver kan slå sig ned og kalde sig piercer og dermed foretage indgreb i andre menneskers kroppe ved at gennembore huden med en lang nål, nåle, som kan gå helt op til 7 mm bredde, alt efter hvilken størrelse ring man skal have sat i.
En faglig uddannelse, autorisation for den enkelte piercer, vil også sikre, at kunden ikke skal bekymre sig om, om noget går galt, at piercingen sidder, som den skal, og at det er pænt og godt fagligt udført arbejde.
Det løber mig koldt ned ad ryggen, når jeg hører, at den eneste såkaldte erfaring, som nogle har gjort sig, inden de gik ind i erhvervet, udelukkende var at øve sig på læder.
Der er risiko for, at personer får krampe eller besvimer, når de får en piercing, så det er også her vigtigt at have den rette uddannelse til at kunne klare disse situationer, herunder bør et førstehjælpskursus være obligatorisk.
Det er uhyre vigtigt med en ordentlig hygiejne, og det bekymrer mig meget at se, at man kan gå ind i et telt på en festival og få en piercing, eller at en piercer i dag rent faktisk ikke er forpligtet til at smide den nål ud, som han lige har brugt til en tungepiercing, men efterfølgende bruger den til en intimpiercing uden først at sterilisere nålen og instrumenterne.
Det er der ikke meget hygiejne over.
Det er til gengæld ulækkert og meget kritisabelt.
En piercing er et indgreb i kroppen, der gribes ind i kroppen med ting, der ikke er en naturlig del af kroppen, og det første, kroppen gør, når den er blevet piercet, er at gøre alt, hvad den kan, for at komme af med dette fremmedlegeme, som nu befinder sig inde under huden.
Det er vigtigt, at disse indgreb bliver gjort rigtigt, ellers er der risiko for, hvis man f.eks. har fået en brystpiercing, at få problemer med amningen eller miste følelsen i klitoris, fordi man har fået en intimpiercing, der er foretaget helt forkert.
Når hygiejnen halter, instrumenter, nåle og andet ikke bliver steriliseret,
er der risiko for at blive smittet med sygdomme.
I værste fald kan en dårlig hygiejne koste en person livet, hvis denne ikke i tide kommer på hospitalet for at få udbedret skaderne.
Vi lægger desuden op til, at alle piercingklinikker skal gennemgå løbende kontrol af myndighederne, så vi sikrer, at de lever op til de krav, som vi stiller i beslutningsforslaget til hygiejne, uddannelse m.v.
Det er der bl.a. i USA, Norge og Sverige, og jeg og Dansk Folkeparti mener, at vi bør følge deres eksempel og oprette regler på området.
Det er lidt absurd at tænke på, at der, når vi besøger en tandklinik for at få undersøgt tænderne, stilles krav om veluddannet personale, en tandlæge og uddannede klinikassistenter, og der stilles også krav til hygiejnen, om sterile forhold og renlighed.
Det er jo klart og forståeligt, at der gøres det.
Området for piercing og kropsudsmykninger er i en konstant udvikling, hvad angår mulighederne for udsmykning.
Det oplevede jeg for nylig ved et besøg på en piercingklinik, og det er noget, som jeg meget gerne ved en anden lejlighed vil underholde medlemmerne af Retsudvalget med, fordi det er et område, der konstant er under udvikling, og det er dybt kritisabelt, hvis det her bliver ved.
Det er vigtigt, at vi får styr på området, for vi kan ikke overlade vores børn til mennesker, som reelt agerer som kvaksalvere, og som med stor risiko for deres kunder som følge udfører dybt intime og risikable indgreb på dem.
Vi kan ikke i ramme alvor tillade, at uautoriserede personer lovligt kan stikke uhygiejniske nåle i børnekroppe, når man ikke engang kan servere en pølse uden at have gennemgået et obligatorisk kursus.
Et 12-årigt barn kan under ingen omstændigheder overskue et liv som delvis lammet i vigtige legemsdele, og ingen, voksne som børn, bør i det danske samfund kunne risikere en infektion hos en piercer, fordi vi fra Folketingets side ikke har forlangt en autorisationsordning.
Det var så Dansk Folkepartis ordførertale, men jeg håber, at vi sammen med de partier, der har lagt op til det, i udvalget kan blive enige om en beretning, hvor vi bl.a. kan gå videre med hygiejnekrav og en autorisationsordning for piercerne.
Jeg synes, at det var meget interessant at høre de forskellige oplæg og de forskellige pointer i forhold til Dansk Folkepartis forslag.
Jeg er glad for, at der i de forskellige partier er sympati for Dansk Folkepartis forslag.